Eesti Entsüklopeedia (1932–1937)/Aadlikonvent
Aadlikonvent, Liivimaa maapäeva organ. Esmakordselt 1643. a. maapäeval moodustatud nn. "kitsas komisjon", mis edaspidi teotses tarbe järgi, kujundati a. 1759 alaliseks nn. delibereerivaks a-ks. See koosnes maamarssalist juhatajana, maapäeva poolt valitud maanõunikest, kreisisaadikuist (iga kreisi poolt 2 või 3) ja 2 kassasaadikust. A-i ülesandeks oli maapäeval arutatavate küsimuste ettevalmistamine, maapäeva otsuste teostamine, maapäeva istungite vaheajal kõikide asjade otsustamine, mis ei kuulunud resideeriva maanõuniku kompetentsi või ei allunud otse maapäevale, ja maamarssali ning resideeriva maanõuniku vahel tekkinud lahkarvamuste lahendamine. A. püsis Liivimaa rüütelkonna likvideerimiseni 1920.